
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 20.04.2010                                                                                                                                                                                                                                  Pl-x 60/2010


     R A P O R T  
       asupra propunerii legislative privind modificarea şi completarea          Legii nr.303 din 28 iunie 2004 privind statutul judecătorilor şi procurorilor
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă privind modificarea şi completarea Legii nr.303 din 28 iunie 2004 privind statutul judecătorilor şi procurorilor, trimisă cu adresa nr. Pl-x 60/2010 din 7 aprilie 2010, înregistrată sub nr.31/238 din 8 aprilie 2010.
Potrivit dispoziţiilor art. 75 din Constituţia României, republicată, şi ale art.92 alin. (8) pct. 2, din Regulamentul Camerei Deputaţilor, republicat, cu modificările ulterioare, Camera Deputaţilor este prima Cameră sesizată. 

Consiliul Legislativ a avizat favorabil iniţiativa legislativă, conform avizului nr. 289 din 25 martie 2010.

     Propunerea legislativă are ca obiect de reglementare completarea Legii nr. 303/2004 privind statutul judecătorilor şi procurorilor, republicată, cu modificările şi completările ulterioare, în sensul interzicerii exercitării de către judecători şi procurori a funcţiilor didactice în cadrul instituţiilor de învăţământ superior al căror sediu este situat pe raza teritorială a Curţii de apel unde aceştia îşi desfăşoară activitatea.

În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice au examinat iniţiativa legislativă susmenţionată, în şedinţa din  20 aprilie 2010. 
La dezbaterea iniţiativei legislative au participat, în calitate de invitaţi, din partea Ministerului Justiţiei, doamna Rodica Constantinovici - secretar de stat,  doamna Claudia Roşianu – consilier juridic şi doamna Honoria Dumitrescu – consilier juridic, iar din partea Consiliului Superior al Magistraturii, domnul judecător Dan Lupaşcu – membru C.S.M. şi domnul Teodor Andriţa – Şef serviciu legislativ.

Cu prilejul dezbaterilor, membrii Comisiei au constatat că propunerea legislativă nu se justifică întrucât, potrivit dispoziţiilor art. 125 alin. (3) din Constituţia României, republicată, „funcţia de judecător este incompatibilă cu orice altă funcţie publică sau privată, cu excepţia funcţiilor didactice din învăţământul superior”. Faţă de aceste reglementări, orice restrângere a drepturilor prevăzute de Constituţie este neconstituţională. 

În urma examinării iniţiativei legislative şi a opiniilor exprimate de către membrii Comisiei şi de către invitaţi, s-a hotărât, cu majoritate de voturi    (2 abţineri), să se propună plenului Camerei Deputaţilor, respingerea propunerii legislative privind modificarea şi completarea Legii nr.303 din 28 iunie 2004 privind statutul judecătorilor şi procurorilor .
Din numărul total de 27 membri ai Comisiei juridice, de disciplină şi imunităţi au participat la dezbateri 17 deputaţi.

În raport cu obiectul şi conţinutul său, ce vizează modificarea unei legi organice, propunerea legislativă face parte din categoria legilor organice. 

                            PREŞEDINTE,                                      SECRETAR,                                                                 

                             Daniel BUDA                             Gabriel ANDRONACHE

 Consilier parlamentar,

      Nicoleta Grecu

